Peder Hvelplund (EL) er skarp i sin kritik af Rasmus Prehn (S).

Rasmus Prehn (S) måtte torsdag eftermiddag stå skoleret, da han var kaldt i samråd i Folketinget på grund af sit bilagsrod. Hvis ministeren for fødevarer, landbrug og fiskeri  havde håbet på opbakning fra støttepartiet Enhedslisten, så kunne han godt tro om igen. Peder Hvelplund (EL) var nemlig fuldkommen klar i mælet, da han efter samrådet blev spurgt ind til sagen. - Det er utrolig pinligt, at vi skal sidde i et samråd og fedte rundt i bilag og regninger, og hvad der er betalt tilbage af hvem og hvornår.  Jeg synes ikke, det hører sig til blandt voksne mennesker, sagde sundhedsordføreren, inden han kaldte det for en trættende sag. Rasmus Prehn var selv ude at undskylde for sine handlinger. Ifølge Ekstra Bladet har ministeren i mindst syv tilfælde spist middage med blandt andre journalister og efterfølgende tørret regningen af på skatteborgerne ved at betale med sit ministerkort. Prehn lukker i I et tilfælde har Rasmus Prehn afleveret et bilag for en middag, hvor det fremgår, at han havde spist middag med TV2 Nords politiske analytiker Søren Wormslev. Det er dog usandt, hvilket ministeren også selv har indrømmet. Enhedslisten var allerede i dag klar til at udtale en kritik af Rasmus Prehn. Lige nu ligger der imidlertid en klage hos Ombudsmanden, eftersom det ikke har været muligt for nogle medier at få aktindsigt i, hvem Prehn spiste middagen med. Klagesagen betyder, at Enhedslisten afventer med at rejse kritikken. Så tilbage står spørgsmålet fortsat: Hvem var det, Rasmus Prehn spiste middag med? Svaret efterspurgte Venstres folketingsmedlem Torsten Schack Pedersen på dagens samråd. Klogere blev han imidlertid ikke, for Rasmus Prehns mund var lukket som en østers, når snakken faldt på, hvem han havde spist middagen med. Og det faktum var Torsten Schack Pedersen langt fra imponeret over. - Selvfølgelig har vi og offentligheden krav på at vide, hvem der reelt set var ministerens gæst. Rasmus Prehn har som følge af fejltagelserne valgt at aflevere sit ministerkreditkort tilbage.